Ploaia i-a trezit pe elevii lui Gyuszi Balint
FC. Hermannstadt- UTA 1-1
Început greoi al arădenilor la Mediaș, probabil iritați că sibienii joacă în culorile lor. Joc apatic  al UTA-ei, în prima repriză, precum  cenușiul tricourilor de rezervă. Tot greul l-a dus apărarea îndeosebi trioul Iacob, Benga și Albu. Roumpoulakou n-a mai fost jucătorul agresiv din celelalte meciuri, iar Pleașcă...
A venit însă repriza a doua și odată cu ea și ploaia, dușul de apă vie necesar jucătorilor de la UTA. În  picioarele masivilor apărători și mijlocași sibieni s-a instalat plumbul, Cipri Rus a ” arat ” toată suprafața din prima treime a terenului gazdelor, Denis Rusu  se lovea cu folos de stâncile negre din apărarea Hermannstadt-ului, fiind după părerea mea cel mai harnic jucător arădean din acest meci. Îmi place să cred că acest consum mare de efort a fost singurul motiv al înlocuirilor celor doi ” Ruși”.
Am citit după meci niște comentarii pe un site de socializare , comentarii care îl acreditau pe Hora ca om al meciului. Da, Hora a stabilit egalitatea dintr-o lovitură liberă magistral executată, să recunoaștem, și datorită plasamentului greșit al portarului sibian, dar oamenii meciului au fost cei trei apărători amintiți mai înainte și , fără să greșesc, și Cirprian Rus și Denis Rusu. A mai încercat și Buhacianu să intre în acest top, însă timpul a fost prea scurt pentru el , fiind introdus în ultimele minute în teren.
De subliniat că au dispărut și obișnuiții cârcei la jucători arădeni, aceștia mutându-se la gazde, iar comentatorul Digi ( știți dumnevoastră cine) a citit comentariile de la meciurile trecute...
Să ne bucurăm. A fost un egal cât o victorie, iar echipa începe încet, încet să se închege.
Doamne-ajută!